વેનેઝુએલાના માથે અત્યારે ચીન અને રશિયા સહિતના દેશોનું ૧૪૦ અબજ ડોલરનું દેવું છે. આ દેવું ચૂકવવા સરકારને સમય અપાયો પણ એ છતાં માદુરો સરકાર ચૂકવણી કરી શકી નથી. વર્લ્ડ બેંક દ્વારા વેનેઝુએલાને ૨૦ કરોડ ડૉલરના દેવાં ચૂકવવા બે બોન્ડ ઇશ્યુ કરવામાં આવ્યા હતા. તેની ચૂકવણીનો સમય જતો રહ્યો પણ આ રકમ ના ચૂકવાઈ તેથી હાલત બગડી છે. બીજી તરફ ‘એસ એન્ડ પી’ નામની એજન્સીનું કહેવું છે કે બીજી નાણાંકીય સંસ્થાઓના ૪૨ કરોડ ડૉલરની કિંમતના ચાર બોન્ડ હજુ પણ વેનેઝુએલાએ પરત ચૂકવવાના છે. આ ચૂકવણીની મુદ્દત હજુ બાકી છે પણ વેનેઝુએલા કઈ રીતે તેની ચૂકવણી કરશે તે નક્કી નથી. આ કારણે વેનેઝુએલા આર્થિક સંકટમાં છે. વેનેઝુએલામાં ચાલુ વર્ષે ફૂગાવો ૧૩,૦૦૦ ટકાએ પહોંચી શકશે એવો વિશ્ર્વ બેન્કનો અંદાજ છે તે જોતાં હજુ વધારે ખરાબ દિવસો આવશે એવું લાગે છે. અમેરિકાના કારણે દુનિયાનો બીજો કોઈ દેશ તેને મદદ કરવા તૈયાર નથી. વેનેઝુએલાના લોકો સરહદ નજીકના દેશ કોલંબિયામાં સ્થળાંતર કરી રહ્યા છે. કોલંબિયાએ આ સ્થિતિમાંથી બહાર આવવા માનવતાના ધોરણે વિશ્ર્વ પાસે મદદની અપીલ કરી છે પણ કોઈ દેશે મદદ કરતો નથી. વેનેઝુએલાના પાડોશી દેશ મેક્સિકો, બ્રાઝીલ, આર્જેન્ટિના, ચિલી અને સ્પેન ઉપરાંત યુરોપિયન યુનિયન સાથે પણ તેમના તંગદિલીભર્યા સંબંધો છે. આ દેશો પણ તેમને મદદ કરવા તૈયાર નથી તેથી વેનેઝુએલામાં લોકોને કોઈ આશા નથી.